Meer as 1 000 aansoeke uit kunssektor kry hulp | Netwerk24
Deur AJ Opperman 30 Mei 2020 12:59
Die getal suksesvolle kandidate wat om hulp by die Covid-19-verligtingsfonds aangeklop het, het egter teen Vrydag met 270 toegeneem. Dus ontvang altesaam 1 320 kandidate uitbetalings. Die eerste 1 050 het Dinsdag uitbetalings ontvang.
Nathi Mthethwa, minister van sport, kuns en kultuur. Foto: Craig Nieuwenhuizen/ Photo24
Terwyl die minister van sport, kuns en kultuur, Nathi Mthethwa, Saterdag op ’n nuuskonferensie grotendeels op sport gefokus het, het hy wel benadruk die kunste tesame met sport is die sektore wat die ergste deur die Covid-19-pandemie geraak word.
“Hierdie sektore maak juis daarop staat dat groot groepe mense die geleenthede bywoon.”
Die Covid-19-verligtingsfonds, wat uit R100 miljoen bestaan, is op 25 Maart begin om mense in dié sektor by te staan, met ’n afdeling wat bestaan uit voorleggings om hulp.
“Ons het agtergekom baie van die onsuksesvolle kandidate kom uit voorheen benadeelde gemeenskappe wat dringend bystand nodig het. Daarom het ons die kriteria aangepas en ná hierdie aanpassing is die 1 050 uitbetalings ontvang.”
Terwyl die Aardklop Nasionale Kunstefees in Potchefstroom vroeër die week afgelas is soos verskeie ander feeste die afgelope jaar, bied kunstenaars steeds virtuele konserte aan, maar dit bly onseker wanneer hulle weer mag optree.
Meer oor: Nathi Mthethwa | Teater | Covid-19 | Feeste